KIRJALLINEN KYSYMYS P-1397/03

esittäjä(t): Caroline Lucas (Verts/ALE) neuvostolle

(11. huhtikuuta 2003)

Aihe: Köyhdytetyn uraanin vaikutukset

Ovatko Yhdistyneen kuningaskunnan asevoimat käyttäneet köyhdytettyä uraania sisältäviä ammuksia Irakin sodassa?

Köyhdytettyä uraania sisältävistä aseista peräisin olevat saasteet aiheuttavat laajoja ja pitkäkestoisia terveydellisiä ongelmia niin siviileille kuin sotilaillekin. Nämä ilmenevät vielä vuosien kuluttua vammoina, kroonisina sairauksina, hitaasti etenevinä kuolemaan johtavina sairauksina tai jälkeläisille aiheutuvina vakavina synnynnäisinä vajavuuksina. Katsooko neuvosto, että köyhdytettyä uraania sisältävien ammusten käyttö rikkoo tavanomaisten aseiden käytön kielloista tai rajoituksista tehdyn yleissopimuksen lisäpöytäkirjan I säännöksiä sekä sopimuksen niitä artikloja, jotka koskevat aseiden sijoittamista, käyttöä ja siviileihin kohdistuvia vaikutuksia? Yleissopimuksessa viitataan aseisiin, joiden voidaan katsoa aiheuttavan erittäin vakavia vammoja tai joiden vaikutukset ovat arvaamattomia (lisäpöytäkirjassa I käsitellään näkymättömiä hiukkasia).

Euroopan parlamentti kehotti neuvostoa 13. helmikuuta 2003 antamansa päätöslauselman 11 kohdassa tukemaan riippumatonta ja perusteellista tutkimusta köyhdytettyä uraania sisältävien ammusten (ja muiden uraanitaistelukärkien) käytön mahdollisista haitallisista vaikutuksista sotilaallisissa operaatioissa esimerkiksi Balkanilla, Afganistanissa ja muilla alueilla. Tutkimuksen tulisi koskea näiden aseiden vaikutuksia sekä kyseisillä alueilla toimiviin sotilaisiin että siviilihenkilöihin ja heidän maahansa, ja tutkimustulokset tulisi esittää Euroopan parlamentille. Millaisiin toimiin neuvosto aikoo ryhtyä toteuttaakseen riippumatonta ja perusteellista tutkimusta Irakissa taistelujen päättymisen jälkeen?

Aikooko neuvosto määrätä köyhdytettyä uraania sisältävien ammusten välittömän käyttökiellon jäsenvaltioissa?

Vastaus

(7. lokakuuta 2003)

Neuvostolle ei ole toimitettu selvityksiä siitä, ovatko Yhdistyneen kuningaskunnan asevoimat käyttäneet köyhdytettyä uraania sisältäviä ammuksia Irakin selkkauksen aikana. Neuvosto ei ole tarkastellut arvoisan parlamentin jäsenen kysymystä, joka koskee eräiden tavanomaisten aseiden käyttöä koskevan yleissopimuksen pöytäkirjaa I.

Neuvostolla ei ole käytettävissään luetteloa tällä hetkellä käytössä olevista ampumatarvikkeista, jotka sisältävät köyhdytettyä uraania. Jäsenvaltiot tekevät päätökset erityyppisten ampumatarvikkeiden käytöstä kansallisen itsemääräämisoikeutensa mukaisesti. Kaikki jäsenvaltiot ovat Geneven yleissopimusten osapuolia.

Neuvosto keskusteli 9. huhtikuuta 2001 köyhdytettyä uraania sisältävistä ammuksista useiden kansainvälisten organisaatioiden keräämien tieteellisten todisteiden pohjalta. Tarkastelun päätteeksi puheenjohtaja esitti keskustelusta seuraavan yhteenvedon:

Neuvosto panee merkille useiden kansainvälisten organisaatioiden (UNEP, WHO, NATO, komission perustama ad hoc -asiantuntijaryhmä) tekemän työn Balkanilla käytettyjen ammusten sisältämälle köyhdytetylle uraanille altistumisen mahdollisten terveys- ja ympäristövaikutusten selvittämiseksi.

Näissä yksityiskohtaisissa ja puolueettomissa tutkimuksissa ei ole tullut esille tieteellisiä perusteita köyhdytetyn uraanin käytön yhteydelle väestön tai konfliktialueella palvelleiden henkilöiden kärsimiin sairauksiin.

Alueella esiintyneiden ilmeisten terveys- ja ympäristöongelmien vuoksi neuvoston olisi kuitenkin sitouduttava seuraamaan mahdollisia lisätutkimuksia tiiviisti sekä tarkastelemaan tätä kysymystä uudelleen myöhemmin.

Komissio käsittelee jo joitakin alueella esiintyviä ympäristöongelmia meneillään olevissa hankkeissa. Neuvosto kehottaa komissiota ottamaan huomioon köyhdytettyä uraania koskevien selvitysten tulokset sekä ympäristö- ja terveyskysymysten kokonaistilanteen laatiessaan Länsi-Balkanin maita koskevia uusia maakohtaisia strategioita.

Neuvosto ei ole 9. huhtikuuta 2001 käydyn keskustelun jälkeen käsitellyt köyhdytettyyn uraaniin liittyvää kysymystä. Neuvosto pyytää arvoisaa parlamentin jäsentä osoittamaan kysymyksensä komissiolle tietojen saamiseksi seikoista, joita se on käsitellyt kyseisen päivämäärän jälkeen.